ΣΧΕΔΙΟ ΔΡΑΣΗΣ - Σχέδιο δράσης της Επιτροπής βάσει των συστάσεων του Ελεγκτικού Συνεδρίου που περιλαμβάνονται στην ετήσια έκθεσή του σχετικά με το οικονομικό έτος 2002

ΕΙΣΑΓΩΓΗ

Η Λευκή Βίβλος σχετικά με την μεταρρύθμιση [1] κατέστησε εμφανή την ανάγκη να αποδοθεί μεγαλύτερη προσοχή στην υποχρέωση λογοδοσίας και στην ευθύνη των δημοσιονομικών φορέων, προκειμένου να βελτιωθεί η αποτελεσματικότητα των δραστηριοτήτων της Επιτροπής.

[1] COM(2000)200, 1η Μαρτίου 2000.

Η Επιτροπή ανακοίνωσε την υποβολή σχεδίου δράσης εντός του οικονομικού έτους της απαλλαγής 2001. Στόχος του εγγράφου αυτού είναι να υποδείξει, αφενός,τα διορθωτικά μέτρα που πρέπει να ληφθούν για να δοθεί συνέχεια στις συστάσεις του Ελεγκτικού Συνεδρίου και, αφετέρου, τον αναμενόμενο αντίκτυπο των μέτρων αυτών.

Το σχέδιο δράσης στηρίζεται στις απαντήσεις της Επιτροπής στην ετήσια έκθεση του Ελεγκτικού Συνεδρίου σχετικά με το οικονομικό έτος 2002, οι οποίες έχουν εμπλουτισθεί με τις σχετικές επικαιροποιήσεις και τις συμπληρωματικές διευκρινίσεις από μέρους των διαφόρων υπηρεσιών της Επιτροπής. Σε αυτό εξετάζονται τα μέτρα που πρέπει να ληφθούν σε κάθε τομέα προκειμένου να βελτιωθεί η δημοσιονομική διαχείριση της Επιτροπής και, κατ' αυτόν τον τρόπο, να επιτευχθεί ικανοποιητική δήλωση αξιοπιστίας (DAS).

Η ετήσια έκθεση αποτελεί το πρώτο στάδιο στην διαδικασία απαλλαγής. Οι απαντήσεις της Επιτροπής στις παρατηρήσεις του Ελεγκτικού Συνεδρίου έχουν, συνεπώς, ιδιαίτερη σημασία για τη διαδικασία απαλλαγής. Όλες οι αναλήψεις υποχρεώσεων που αναλαμβάνονται ή ανακοινώνονται κατανέμονται στο παρόν σχέδιο δράσης ανά τομέα δαπανών και αφορούν την βελτίωση της δημοσιονομικής διαχείρισης.

Όσον αφορά την βελτίωση της αξιοπιστίας των λογαριασμών, η Επιτροπή έχει συστήσει «επιτροπή λογιστικών προτύπων», η οποία μελετά, μεταξύ άλλων, τα ζητήματα τα σχετικά με τον ορισμό του γενεσιουργού γεγονότος που συνεπάγεται λογιστικές εγγραφές κατά τρόπον ο οποίος να επιτρέπει τη διατήρηση ελέγχου επί της όλης διαδικασίας, καθώς επίσης το θέμα του άνευ ασάφειας καθορισμού μιας βάσης καταγραφής η οποία να παραμένει συγκρίσιμη επί σειρά ετών. Η Επιτροπή βελτιώνει επίσης το μηχανισμό της για τον εντοπισμό και την είσπραξη των οφειλών κι έχει προβεί σε εξέταση όλων των υπολοίπων αναλήψεων υποχρεώσεων που παρέμειναν ανοικτά για μεγάλη χρονική περίοδο, με σκοπό τον εντοπισμό των οφειλόμενων ποσών. Η Επιτροπή θα εξασφαλίσει τη διενέργεια λογιστικών ελέγχων σχετικά με τις προχρηματοδοτήσεις, με τους οποίους θα βοηθήσει τις διατάκτριες υπηρεσίες να επισημάνουν στοιχεία τα οποία έπρεπε να είχαν αιτιολογηθεί προ καιρού. Η Επιτροπή καθιέρωσε ένα σύστημα τακτικής υποβολής εκθέσεων στις διατάκτριες υπηρεσίες για τις προβλέψεις εσόδων και τις υπερήμερες εντολές είσπραξης. Αυτός ο μηχανισμός υποβολής εκθέσεων θα βελτιωθεί περαιτέρω. Προκειμένου για τις απαιτήσεις στον τομέα των εξωτερικών δράσεων, ήδη καταρτίζεται λογιστικό πρότυπο για τις πληρωμές προχρηματοδότησης. Η Επιτροπή παρακολουθεί εκ του σύνεγγυς την υλοποίηση των μεταρρυθμίσεων που η ίδια δρομολογεί, ιδίως όσον αφορά την καθιέρωση των εσωτερικών προτύπων ελέγχου.

Σε ό,τι αφορά την εκτέλεση του προϋπολογισμού, η Επιτροπή αποβλέπει σε ρεαλιστική ένταξη στον προϋπολογισμό των πιστώσεων πληρωμών. Η σταθερή έμφαση στο επίπεδο εκτέλεσης του προϋπολογισμού για το τρέχον οικονομικό έτος, στο οποίο περιλαμβάνονται η παρακολούθηση, η κοινοποίηση και οι αναθεωρήσεις της διαδικασίας απόφασης του προϋπολογισμού, προβλέπεται επίσης να οδηγήσει στη σταδιακή βελτίωση των δημοσιονομικών προβλέψεων για το ΠΣΠ. Στα προαναφερθέντα πρέπει να προστεθεί η διερεύνηση του κατά πόσον το χαμηλό επίπεδο δαπανών κατά το παρελθόν συνεπάγεται την εγγραφή μικρότερων ποσών στον προϋπολογισμό (ή το αντίθετο).

Συμμεριζόμενη πλήρως τον προβληματισμό του Ελεγκτικού Συνεδρίου σχετικά με τη σπουδαιότητα της βελτίωσης της ποιότητας των προβλέψεων που παρέχουν τα κράτη μέλη, η Επιτροπή καταρτίζει σε ετήσια βάση έκθεση για την ποιότητα των προβλέψεων, στην οποία δίδεται ευρεία δημοσιότητα. Η Επιτροπή θα εξακολουθήσει να συνεργάζεται με τα κράτη μέλη για τη βελτίωση της ποιότητας των προβλέψεων.

Στον τομέα των ιδίων πόρων, η Επιτροπή δεσμεύεται να εξετάζει κάθε παρατυπία που διαπιστώνει το Ελεγκτικό Συνέδριο. Η μετάβαση στην ηλεκτρονική διαβίβαση των καταστάσεων και των συνοδευτικών εγγράφων και δεδομένων από το 2001, καθώς και οι τακτικές συζητήσεις μεθοδολογίας που διεξάγονται στο πλαίσιο της Σ.Ε.Ι.Π. είναι παράγοντες που συνέβαλαν στην αύξηση της τυποποίησης και της διαφάνειας. Η Επιτροπή θα συνεχίσει να εξετάζει σε ποιο βαθμό μπορούν να ενισχυθούν περαιτέρω η τυποποίηση και η διαφάνεια.

Σε ό,τι αφορά το ΑΕΠ, οι έλεγχοι της Επιτροπής βασίζονται στη διεξοδική ανάλυση των διαδικασιών που χρησιμοποιούνται από τα κράτη μέλη για τον υπολογισμό του ΑΕΠ τους, μέσω καταλόγων πηγών και μεθόδων, οι οποίες γίνονται με τη σειρά τους αντικείμενο ενδελεχών αναλύσεων από την Επιτροπή και εξετάζονται κατά τη διάρκεια αποστολών στις οικείες χώρες. Η Επιτροπή είναι διατεθειμένη να εξετάσει τη δυνατότητα διενέργειας περισσότερο άμεσων ελέγχων στο μέλλον.

Προκειμένου για την Κοινή Γεωργική Πολιτική, η πρόταση για τη μεταρρύθμισή της που υπεβλήθη το 2003 ανταποκρίνεται σε πολυάριθμες συστάσεις του Ελεγκτικού Συνεδρίου. Για τις επιστροφές εξαγωγής, η Επιτροπή έχει ήδη λάβει σειρά μέτρων. Εκδόθηκαν πέντε κανονισμοί με σκοπό την αντιμετώπιση των βασικών αδυναμιών του καθεστώτος προχρηματοδότησης. Σε ό,τι αφορά τη μέθοδο καθορισμού των επιστροφών εξαγωγής, η Επιτροπή έχει θεσπίσει ολοκληρωμένο σχέδιο δράσης, που καλύπτει οριζόντια ζητήματα. Οι βελτιώσεις αφορούν τις διαδικασίες λήψης αποφάσεων της Επιτροπής. Εξάλλου, η Επιτροπή πρόκειται να προβεί σε αξιολόγηση της ΚΟΑ στον τομέα του βόειου κρέατος κατά το 2004/2005 και θα αναλύσει τον αντίκτυπο των διαφόρων μέσων που προβλέπονται για τον συγκεκριμένο τομέα.

Στον τομέα των διαρθρωτικών δράσεων, τα συστήματα θεμελιώδους σημασίας για τη διασφάλιση της εποπτείας και του ελέγχου της εκτέλεσης του κοινοτικού προϋπολογισμού για τις διαρθρωτικές δράσεις είναι εκείνα τα οποία διέπουν τους τομείς κοινής διαχείρισης με τα κράτη μέλη. Για το κλείσιμο των παρεμβάσεων της περιόδου 1994-99, η Επιτροπή βεβαιώνεται για τη νομιμότητα των δαπανών χάρη στους ολοκληρωθέντες λογιστικούς ελέγχους της και χάρη σε βάσει εγγράφων ελέγχους των δηλώσεων κλεισίματος. Η Επιτροπή θα διακριβώσει την αξιοπιστία της διαδικασίας κλεισίματος στα κράτη μέλη με λογιστικούς ελέγχους επί δείγματος προγραμμάτων και θα προβεί στις τυχόν επιβαλλόμενες δημοσιονομικές ενέργειες, με την ανάκτηση των σχετικών ποσών από τα κράτη μέλη. Σε ό,τι αφορά την τρέχουσα περίοδο 2000-2006, η Επιτροπή, με βάση το έργο που έχει ήδη πραγματοποιήσει, έχει καταλήξει στο συμπέρασμα ότι τα κράτη μέλη έχουν σε γενικές γραμμές πραγματοποιήσει σημαντικά βήματα για τη βελτίωση των συστημάτων τους. Παρόλα αυτά, απαιτούνται περαιτέρω βελτιώσεις, ενώ είναι αναγκαίος ο τακτικός έλεγχος της αποτελεσματικής λειτουργίας των συστημάτων. Η Επιτροπή θα επιμείνει στη στρατηγική λογιστικών ελέγχων που εφαρμόζει για την επίτευξη του συγκεκριμένου στόχου. Για αμφότερες περιόδους προγραμματισμού, η Επιτροπή συνεχίζει να παρακολουθεί τα πορίσματα του Συνεδρίου, τα οποία εξήχθησαν στο πλαίσιο προηγούμενων διαδικασιών Δηλώσεων Αξιοπιστίας, υπό το φως των απαντήσεων των κρατών μελών και περαιτέρω λογιστικών ελέγχων, σε ορισμένες περιπτώσεις, και θα προβεί σε διορθωτική δράση, εφόσον χρειάζεται. Παρόμοια συνέχεια θα δοθεί στα πορίσματα του Συνεδρίου στο πλαίσιο της διαδικασίας Δηλώσεων Αξιοπιστίας για το 2002. Η Επιτροπή επιδιώκει βελτιώσεις όσον αφορά τη διαχείριση του Ταμείου Συνοχής κι έχει εντείνει τους λογιστικούς ελέγχους που διενεργεί η ίδια στον συγκεκριμένο τομέα. Θα λάβει υπόψη τις απόψεις του Συνεδρίου κατά την επεξεργασία του κανονιστικού πλαισίου για το διάστημα μετά το 2006.

Στον τομέα των εσωτερικών πολιτικών εν γένει και, ειδικότερα, στον τομέα της έρευνας, η Επιτροπή επικροτεί τις συστάσεις του Συνεδρίου, οι οποίες, επιπλέον, αποτελούν αντικείμενο σχεδίων δράσης για την κατάρτιση των οποίων λαμβάνονται υπόψη οι παρατηρήσεις της ίδιας της Επιτροπής. Ιδιαίτερη προσοχή αποδίδεται στην εφαρμογή των συστημάτων εσωτερικού ελέγχου που αποφασίζονται στο πλαίσιο της μεταρρύθμισης. Η εντατικοποίηση των ελέγχων με αντικείμενο τους δικαιούχους συνεχίζεται στο πλαίσιο συντονισμένου σχεδίου δράσης για την έρευνα, το οποίο ακολούθησε τη Δράση 1 της ανακεφαλαιωτικής έκθεσης του 2001 για τις ετήσιες εκθέσεις δραστηριότητας.

Σε ό,τι αφορά τις εξωτερικές δράσεις, η καθιέρωση μεθοδολογικού πλαισίου και στρατηγικής λογιστικών ελέγχων πρόκειται να συνεχισθεί κατά το 2004 στο πλαίσιο του ετήσιου σχεδίου λογιστικών ελέγχων για το 2004. Θα δοθεί προτεραιότητα στην τελειοποίηση ενός προτύπου εκτίμησης κινδύνων, στη συγκρότηση σαφούς οργανωτικού πλαισίου για τα σχετικά με τους ελέγχους καθήκοντα των κεντρικών υπηρεσιών και των αντιπροσωπιών, στην ολοκλήρωση του συστήματος συγκέντρωσης πληροφοριών που σχετίζονται με ελέγχους και στην κατάρτιση. Ακόμη, ήδη βρίσκονται υπό επεξεργασία οδηγίες με σκοπό τη βελτίωση της ποιότητας και του περιεχομένου των εκθέσεων που συντάσσουν οι αντιπροσωπίες και οι διευθύνσεις σχετικά με τη διαχείριση της εξωτερικής βοήθειας. Προκειμένου για τη διεύρυνση, ο έλεγχος των εξωτερικών δράσεων που διενήργησε το Συνέδριο κατά το 2002 αφορούσε κατά βάση την αξιολόγηση των συστημάτων και ελέγχων εποπτείας που έχουν καθιερωθεί στο πλαίσιο της Επιτροπής. Η Επιτροπή έχει ήδη λάβει κατά το 2003 μέτρα για την αντιμετώπιση των επιφυλάξεων που έχει εκφράσει το Συνέδριο. Υπό υλοποίηση βρίσκονται και ορισμένες άλλες βελτιώσεις τις οποίες έχει εισηγηθεί το Συνέδριο.

Προκειμένου για τις διοικητικές δαπάνες, η Επιτροπή, έπειτα από τη διενέργεια εσωτερικού ελέγχου και ιδίας εκτίμησης κινδύνων, ανέλυσε τους κινδύνους και τις αδυναμίες που διαπιστώνονται σε σχέση με το σύστημα εσωτερικού ελέγχου και υιοθέτησε σχέδιο δράσης για την περαιτέρω βελτίωσή του. Κατά τη διάρκεια του 2003, η τρέχουσα εφαρμογή πληροφορικής (VAP) πρόκειται να αντικατασταθεί σταδιακά από νέο σύστημα (NAP), το οποίο θα βρίσκεται σε άμεση διεπαφή με το σύστημα Sysper. Οι συστάσεις του Συνεδρίου όσον αφορά τα συστήματα εποπτείας είναι βάσιμες. Ήδη έχει εκπονηθεί έκθεση αξιολόγησης σχετικά με τη διαχείριση των αδειών και απουσιών, η οποία πρόκειται να συζητηθεί από τους διοικούντες με σκοπό τον προσδιορισμό των μέτρων που πρέπει να ληφθούν. Σε ό,τι αφορά τα χρηματοδοτικά μέσα, στον τομέα των τραπεζικών δραστηριοτήτων η Επιτροπή έχει καθιερώσει σύστημα εσωτερικού ελέγχου και διαχείρισης, που αποσκοπεί στη διευθέτηση των ιδιαζόντων ζητημάτων του συγκεκριμένου τομέα. Τα στοιχεία για τα χορηγούμενα από την ΕΤΕπ δάνεια που καλύπτονται από κοινοτική εγγύηση παρέχονται στην Επιτροπή από τη λογιστική υπηρεσία της ΕΤΕπ, η οποία υφίσταται επίσης λογιστικό έλεγχο. Ωστόσο, η Επιτροπή θα εξετάσει με την ΕΤΕπ εάν και με ποιον τρόπο μπορούν να παρασχεθούν περαιτέρω διασφαλίσεις για την αξιοπιστία των στοιχείων. Σε ό,τι αφορά άλλα τρίτα μέρη, όπως είναι η ΕΤΑΑ και η Αναπτυξιακή Τράπεζα του Συμβουλίου της Ευρώπης, η Επιτροπή θεωρεί ότι ο κίνδυνος που συνδέεται με την ποιότητα και την πληρότητα των στοιχείων που παρέχουν είναι σχετικά χαμηλός.

Κατά τον προσεχή εσωτερικό έλεγχο των τραπεζικών πράξεων υπό την άμεση ευθύνη της Επιτροπής, θα εξεταστεί η ανάγκη τυχόν αλλαγών στον τομέα του ελέγχου, περιλαμβανομένων των εκ των υστέρων ελέγχων. Η Επιτροπή, σε συνεργασία με την ΕΤΕπ, θα επιδιώξει να ανταποκριθεί στις παρατηρήσεις του Συνεδρίου όσον αφορά τον «Χρηματοδοτικό μηχανισμό του ΕΟΧ».

Για το ΕΤΑ, η Επιτροπή εξακολουθεί να καταβάλλει προσπάθειες για την υλοποίηση των συστάσεων αναφορικά με την ενίσχυση των εσωτερικών ελέγχων και τις ποικίλες πτυχές της χρηματοοικονομικής διαχείρισης του ΕΤΑ που επισημαίνονται στην ετήσια έκθεση του Συνεδρίου, όπως είναι η ταχύτητα κλεισίματος των αδρανών αναλήψεων υποχρεώσεων, ο καλύτερος καθορισμός των μέτρων δημοσιονομικής στήριξης στους λογαριασμούς του ΕΤΑ, καθώς επίσης η ένταξη του ΕΤΑ στον εκσυγχρονισμό του λογιστικού συστήματος της Επιτροπής. Τον Οκτώβριο του 2003 υπεβλήθη ανακοίνωση σχετικά με την ένταξη του ΕΤΑ στον προϋπολογισμό της ΕΕ.

Προκειμένου για την ΕΚΑΧ, η Επιτροπή θα μελετήσει τη σκοπιμότητα της καθιέρωσης, για τα έσοδα που προέρχονται από την έρευνα, ενός συστήματος απογραφής των διπλωμάτων ευρεσιτεχνίας που κατατίθενται από επιχειρήσεις και ερευνητικά ιδρύματα που έχουν λάβει σχετικά κεφάλαια.

ΠΙΝΑΚΑΣ ΠΕΡΙΕΧΟΜΕΝΩΝ

Σελίδα

ΕΝΕΡΓΕΙΕΣ ΠΟΥ ΑΠΟΡΡΕΟΥΝ ΑΠΟ ΤΗ ΔΗΛΩΣΗ ΑΞΙΟΠΙΣΤΙΑΣ

ΤΟΥ 2002 (19 Συστάσεις)

ΕΚΤΕΛΕΣΗ ΤΟΥ ΠΡΟΫΠΟΛΟΓΙΣΜΟΥ (6 Συστάσεις)

ΙΔΙΟΙ ΠΟΡΟΙ (6 Συστάσεις)

ΚΟΙΝΗ ΓΕΩΡΓΙΚΗ ΠΟΛΙΤΙΚΗ (15 Συστάσεις)

ΔΙΑΡΘΡΩΤΙΚΕΣ ΕΝΕΡΓΕΙΕΣ (23 Συστάσεις)

ΕΣΩΤΕΡΙΚΕΣ ΠΟΛΙΤΙΚΕΣ (13 Συστάσεις)

ΕΞΩΤΕΡΙΚΕΣ ΕΝΕΡΓΕΙΕΣ (16 Συστάσες)

ΔΙΕΥΡΥΝΣΗ (21 Συστάσεις)

ΔΙΟΙΚΗΤΙΚΕΣ ΔΑΠΑΝΕΣ (6 Συστάσεις)

ΧΡΗΜΑΤΟΟΙΚΟΝΟΜΙΚΑ ΜΕΣΑ (11 Συστάσεις)

ΕΥΡΩΠΑΪΚΟ ΤΑΜΕΙΟ ΑΝΑΠΤΥΞΗΣ (ΕΤΑ) (8 Συστάσεις)

ΕΥΡΩΠΑΪΚΗ ΚΟΙΝΟΤΗΤΑ ΑΝΘΡΑΚΑ ΚΑΙ ΧΑΛΥΒΑ (ΕΚΑΧ)

(2 Συστάσεις)

ΣΥΝΟΛΟ (146 Συστάσεις)

>???? ?I????>